**Desať malomocných (Lk 17,12-19)**

**Komentár k textu ako podklad k príprave homílie na Biblickú nedeľu(10. december 2017)**

Hoci je začiatok úryvku z Evanjelia na dnešnú nedeľu liturgicky ohraničený veršom 12, pre správnu biblickú interpretáciu príbehu o uzdravení desiatich malomocných je potrebné vziať do úvahy aj verš 11. V ňom totiž evanjelista Lukáš pripomína, že príbeh sa odohráva počas Ježišovej cesty do Jeruzalema. O začiatku tejto Ježišovej cesty čítame: *„Keď sa napĺňali dni, v ktoré mal byť vzatý zo sveta, pevne sa rozhodol ísť do Jeruzalema...“* (Lk 9,51)Táto konkrétna Ježišova cesta do Jeruzalema nie je cestou obyčajného pútnika. Je to cesta s pevným rozhodnutím smerom k jasnému cieľu – zavŕšiť svoje poslanie v Božom pláne spásy. Od tohto okamihu Lukáš viackrát pripomína, že Ježiš je na ceste do Jeruzalema (13,22; 17,11; 18,31; 19,28), aby čitateľ jednotlivé udalosti chápal v tomto zornom uhle.

Stretnutie Ježiša s desiatimi malomocnými sa odohráva, keď Ježiš prechádza *„pomedzi Samáriu a Galileu“*(gr. *diaméson* – doslova cez pomedzie, teda akoby pozdĺž hranice) (Lk 17,11). V tomto možno vidieť Lukášovu snahu zdôrazniť **neurčitosť** identity akejkoľvek osoby, ktorú Ježiš môže stretnúť, na čo poukazuje aj nasledujúci verš: *„Ako vchádzal do ktorejsi dediny...“*. Nie je teda dôležité, či bola samárijská alebo galilejská. V neurčitosti sa objavuje ktokoľvek, aj my sami.

Ježiš vchádzajúc do dediny stretáva desiatich malomocných mužov, ktorí zďaleka zastanú a volajú: *„Ježišu, učiteľ, zmiluj sa nad nami!“* V tomto momente čitateľ ešte nepozná identitu ani jedného z nich, nevie, či ide o Židov alebo Samaritánov. Všetci však volajú **tú istú vetu akoby jedným hlasom.** Žiadajú Ježiša o akt dobrodenia, hoci ani jeden z nich to nijako nekonkretizuje. Keďže z ľudského pohľadu je ich mizériou choroba, ktorá ich navyše podľa obradných predpisov posiela mimo spoločenstvo (Lv 13,46-47), **Ježišova prvá odpoveď** na ich volanie sa týka práve tohto ich problému. Nerobí síce nejaký bezprostredný akt, ktorým by sa hneď stalo zjavným ich uzdravenie, ako to bolo v prípade malomocného v 5. kapitole Lukášovho evanjelia, ktorého sa Ježiš *„dotkol“* a povedal: *„Chcem, buď čistý!“ A malomocenstvo z neho hneď zmizlo.“* (Lk 5,13), ale hneď ich posiela ku kňazom, ktorí ako jediní môžu deklarovať ich očistenie a možnosť návratu do spoločenstva (Lv 14,1-20).

Keď sa malomocní podľa Ježišových pokynov vydali na cestu, *boli očistení* (gr. sloveso *katharízo*, ktoré znamená očistenie z podmienok malomocenstva, teda fyzické vyliečenie, po ktorom sa očistený môže vrátiť do spoločenstva a po prinesení obety kňazom, dosahuje aj odpustenie viny). O jednom z nich však text hovorí:*„zbadal, že je uzdravený“* (gr. sloveso *ʼiáomai*, ktoré sa v Novom zákone vzťahuje na nadprirodzené skutky vykonané Božou mocou). Slovo *zbadal* v tejto súvislosti teda znamená viac, než len vnímanie telesným zrakom, pretože tento jeden, okrem toho, že bol očistený tak ako ostatní desiati, bol navyše schopný plne si uvedomiť, že sa skrze Ježiša stal objektom Božieho nadprirodzeného dobrodenia. A toto poznanie sa prejaví v tom, že práve tento jeden zo všetkých desiatich nepokračuje v ceste ku kňazom, ale vracia sa k Ježišovi v pevnom presvedčení, že je správne urobiť práve toto –*vrátiť sa oslavujúc Boha a padnúť Ježišovi k nohám ďakujúc mu*.

A Ježiš správnosť jeho presvedčenia a konania potvrdzuje pýtajúc sa: *„Neočistilo sa ich desať? A tí deviati sú kde?“*Ostatní deviati pokračujú v ceste ku kňazom, od ktorých iste obsiahnu deklarovanie očistenia a následne možnosť návratu do spoločenstva, a teda aj do svojho predchádzajúceho života. Len tento jeden však počuje aj **Ježišovu druhú odpoveď**: *„Vstaň a choď, tvoja viera ťa zachránila“*(gr. sloveso *sózo*, ktoré v súvislosti s Ježišovým pôsobením označuje večnú záchranu, teda spásu), pri ktorej sa text posúva na najvyššiu úroveň, ktorou je spása ako maximum toho, čo Ježiš ponúka. Teraz tento človek môže *vstať a ísť*, pretože vďaka svojej schopnosti vidieť a rozpoznať Boží zásah skrze Ježiša a vďaka viere, že je správne vrátiť sa k nemu, sa mu otvára cesta k spáse. Dosiahol teda nekonečne viac ako ostatní – nielen očistenie z malomocenstva a návrat do predchádzajúceho života, ale možnosť účasti na novom živote, ktorý ponúka Ježiš, ktorého identitu tento uzdravený správne rozpoznal.

Aj ostatní deviati mali vieru, no iba vieru v to, že môžu obsiahnuť očistenie z choroby, ak urobia, čo Ježiš prikázal. Takto však boli schopní prijať iba to dobrodenie, po ktorom ľudsky túžili, iba čosi čiastočné. Jeden jediný mal však tú vieru, ktorá mu otvorila cestu k pravému daru, **vtedy keď sa zo svojej cesty rozhodol vrátiť späť k Ježišovi, pretože okrem veľkého daru rozpoznal aj Darcu.**

Tak ako chcel Lukáš doteraz zachovať indiferentnosť vo vzťahu k identite osôb, ktorých Ježiš stretáva (*pomedzi Samáriu a Galileu*; *do ktorejsi dediny*; nevieme, kto tvoril skupinu desiatich malomocných), teraz odhaľuje identitu uzdraveného. Ktosi by možno čakal, že to bude príslušník židovskej komunity, no je to v skutočnosti *Samaritán*, a teda *cudzinec*, ktorý bol na okraji nielen pre svoju chorobu, ale – vo vzťahu k Židom – aj pre svoju etnickú a náboženskú príslušnosť. A práve on je schopný spoznať v Ježišovom pôsobení Božie pôsobenie; spoznať v Ježišovi niekoho, kto prináša viac, než len očistenie od telesnej choroby.

Ježiš takto na ceste do Jeruzalema v ústrety zavŕšeniu Božieho diela spásy duchovne priberá na svoju cestu tohto človeka. *Choď* tu teda iste znamená viac ako to, že ho Ježiš posiela späť do života. Možno tu vidieť Ježišovo pozvanie kráčať odteraz jeho cestou, ktorá hoci ešte nie je zavŕšená, no jej plody mohol tento človek už teraz v hĺbke svojho bytia zakúsiť.

**Aplikácia**

Ježišova cesta je už zavŕšená, no on aj dnes kráča *pomedzi*. Nevyberá si, koho chce stretnúť. Kráča pomedzi všetkých nás bez rozdielu, aby komukoľvek, koho stretne, ponúkol to isté, čo vtedy, keď kráčal do Jeruzalema – spásu. Otázkou však je, čo očakávame my. I keď znela žiadosť desiatich malomocných úplne rovnako, nakoniec len jeden bol schopný prijať jej najhlbšie vyplnenie, aké Ježiš chcel dať. Len jeden počul **Ježišovu druhú odpoveď** na túto žiadosť.

Dnes sa teda môžem pýtať: *„Čo očakávam od Ježiša ja?“* Alebo: *„Čo som bol schopný prijať od neho doteraz?“* Pri príležitosti dnešnej biblickej nedele sa môžem pýtať: *„Čo mi doteraz dalo to, že som mnohokrát mohol Ježiša stretnúť skrze jeho slovo?“*A ďalej: *„Pohnú sa moje očakávania na vyššiu úroveň, keď budem toto slovo v ďalších dňoch svojho života znova a znova počúvať, vtedy keď bude Ježiš znova a znova prechádzať pomedzi všetkých nás, svoju Cirkev?“„A pohne sa na vyššiu úroveň aj to, čo budem od Ježiša schopný prijať?“* Jeho živé a mocné slovo mi ponúka oveľa viac než som prijal doteraz. Potrebujem teda znova a znova volať: *„Ježišu, Učiteľ, zmiluj sa nado mnou!“*; volať s prosbou o schopnosť vždy hlbšieho a hlbšieho chápania toho, kým Ježiš skutočne je a čo mi chce dať,o odvahu vrátiť sa zo svojej cesty za tým, po čom iba ľudsky túžim, k Ježišovi, aby som obsiahol skutočný dar a nastúpil na cestu, ktorú mi ukazuje jeho Darca. Potrebujem to robiť až dovtedy, kým raz, keď sa zavŕši aj moja pozemská cesta, definitívne nedosiahnem večný cieľ cesty s Ježišom, spásu.

*Vypracoval: o. Milan Diheneščík, SSLic.*